笑看天下:無的放矢 點極唔明
中國國家主席習近平,前日喺北京人民大會堂會見美國國務卿布林肯,與去年於人民大會堂會面一致,坐席安排都係習主席坐會議枱中間主位,布林肯、王毅等兩國團隊分坐右左兩邊。議會廳嘅議會桌中間植物擺設,與去年荷花不同,改為變葉木。由央視畫面可見,習近平與布林肯握手約1秒,去年係2秒。
見微知著,今趟美卿訪華,從電視畫面所見,都預咗唔會有乜嘢成果。呢,儘管中美達成五點共識,但都冇乜新意;而布林肯所說,亦係非常「行貨」,譬如美方不尋求「新冷戰」、不尋求改變中國體制、不尋求遏制中國發展、不尋求通過同盟關係反對中國,也無意與中國衝突,並堅持一個中國政策,希望與中方保持溝通,尋求更多合作,避免誤解誤判,負責任地管控分歧,說的比唱的好聽。
美國講一套做一套已係慣例,中國知之詳矣,否則不會特別提醒,「應該言必信、行必果,雙方都可以有自己的朋友和夥伴,不要針對、反對、損害對方」。說得那麼白,再「牛皮燈籠」的人,恐怕「一點」都會明!可是,布林肯結束3天訪華行程,接受美國傳媒採訪,佢提到此行重申總統拜登去年11月於三藩市與習近平舉行峰會時,促請中國不要干預今年美國總統選舉的訊息,當時習近平曾承諾中國不會干預。被問到中國是否違反了此一承諾時,布林肯直言,美國看到中國企圖影響甚至干預美國大選的證據,希望確保中方能夠盡快終止這些行為。
布林肯警告中國,倘繼續支援俄羅斯,美國將採取行動;財政部長耶倫則指「中國出現工業產能過剩問題」,全係說三道四、無的放矢嘅廢噏,不正是應了老朽所說,訪華只圖個「混吉」?